LLANOS GÓMEZ (PP, 2014-02-06):
Eskerrik asko berriro ere, presidente andrea.
Matute jauna, "ahoan jotako ostikoaren" legearena..., irakur ezazu ekimena, euskarazko itzulpenean ere gauza bera jartzen baitu: "patada en la boca". Beraz, ez dizut berriz esango lehen esan dizudana.
Zorrilla jauna, alegia...! Niretzat ez da denbora-galtzea. Ikusten duzunez, lehenengo txandan eta bigarrenean atera naiz, eta eztabaidatzen ari naiz. Ez dut esaten lantalde batera joatea, zuek beste ekimen batean nahi duzuen bezala. Ez, ni hemen ari naiz eztabaidatzen. Esaten ari natzaizu gai honen eskumena Diputatuen Kongresuak duela. Eta Maneiro jaunari esan diot, esan baitu Gobernua denbora galtzen ari dela honekin. Aizu, bada, haren eskumena delako, eta uste duelako...
Eta gauza bat esango dizut. CIU aipatu duzu, baina, ekimen horretan  - nik ere irakurri dut - , Diputazio Iraunkorreko hitzaldi hartan, CIUko diputatuak berak esan zuen..., legea baztertzearen aurka bozkatu zuen. Legeak aurrera ez jarraitzeari buruz Alderdi Sozialistak aurkeztu zuen mozioaren aurka bozkatu zuen.
Badakizu zer gertatzen den? Eta, honekin, Gallastegui andreari ere esaten diot. Nik ez dakit; azkenean, bakoitzak bere esperientzien arabera hitz egiten du. Alderdi Sozialistak aurreproiektu batzuk egiten dituenean, txostenek ez diote ezertarako balio, ez baitie kasurik egiten. Beste talde batzuek ekarpenak edo zuzenketak aurkezten dizkiotenean, baztertu egiten ditu; gehiengo osoa izan gabe ere, azpikeriak egiten dira, adibidez, Alderdi Popularrak aurreko legealdian aurkeztu zituen zuzenketak baztertzeko.
Orduan, jakina, bere esperientziaren arabera hitz egiten duenez, eta ez dienez kasurik egiten Kontseilu Fiskalak edo Botere Judizialaren Kontseilu Nagusiak legeak izapidetzean egiten dituzten txostenei, bada, esaten du: "Ez, aurreproiektua bere horretan geratuko da".
Ez. Esan dizudanez, Zerga Ministerioaren txostenak oso positibotzat jotzen ditu proiektu honen zati asko, eta esan du hain positibotzat jotzen ez dituenak aldatu egingo direla Kontseilu Fiskalak adierazten dituen zehaztapenen arabera. Jakina, zuentzat, aurreko legealdiko lege batzuei buruz Kontseilu Fiskalak egindako txostenek, bada, ez zuten askorako balio.
Bestalde, barrea ere eragiten dit, zeren, egia esan, ekimena... Harrigarria egiten zait zuek jaun-andre hauekin adostea segurtasun-gaiak. Marka da gero. Mediku batek ikusi beharko zaituzte.
Konstituzio Auzitegian jarritako errekurtsoez hitz egiten duzue... Tira, badakigu, baina zuei asko gustatzen zaizkizue errekurtsoak oposizioan zaudetenean. Zuek hemen gobernatzen zenutenean, ez zen errekurtsorik onartzen.
Zigor Kodeaz hitz egiten duzue, baina gauza bat esan behar dizut. Zigor Kodea Estatu Kontseilutik ere pasatu da. Handik ere pasatu da. Eta badakizu nork sinatu duen alde? Ez bozkatu, baizik eta sinatu, bere sinadura Zigor Kodearen alde botaz. Zapatero jaunak eta Fernández de la Vega andreak. (Murmullos)
Aizu, bada, ez dirudi, sozialista batzuei, antza, ez zaie iruditzen... Jakina, agian zera esaten zuten: "Ba, sina dezagun, zeren, guk ez genionez kasurik egiten, bada, berdin da. Alde sinatzen dugun arren, gero egin dezakete...". Bakoitzak, Gallastegui andrea, bere esperientziaren arabera hitz egiten du.
Eta esaten nizun: mundu guztia agertu da aurka, baina mundu horrek guztiak zer daki? Irakurri zuten aurreproiektua? Ala egunkariek aurreproiektuari buruz esaten zutena bakarrik irakurri zuten? Izan ere, Europako komisario batzuk aurreproiektuaren aurka zeudela ere esan zen, baina Barne ministroa haiei azalpenak ematera joan zen, eta, orduan, jada ez zeuden aurreproiektuaren aurka. Jakina, egunkariek esaten dutena bakarrik irakurriz gero  - eta, nola ez, Alderdi Popularra eta Alderdi Popularraren Gobernua ezin hobeto tratatzen gaituzte ahal duten guztietan - , bada, hori irakurriz gero, errealitatearen ideia desitxuratu samarra izaten da. (Murmullos)
Eta esan dut beharrezkoa, komenigarria eta egokia zela. Zergatik da beharrezkoa? Zigor Kodea berritzen duelako. Egia esan, harritu besterik ez naiz egiten hemen. Izan ere, eztabaidatzea, hemen entzun behar diren gauzengatik bakarrik bada ere... Bizitza guztia eman dugu esanez ez dela zigortu behar, jokabideak Zigor Kodetik atera behar direla, Zigor Kodeak azken baliabidea izan behar duela, horixe esaten baitu Konstituzio Auzitegiak berak, eta hemen esaten da nolatan ateratzen diren gauzak Zigor Kodetik arau-hauste administrazioak izan daitezen, eta a zer lotsa den hori!
Benetan, nik ez nekien hobe zela jokabide bat delitua izatea arau-hauste administratiboa izatea baino. Hamaika ikusteko jaioak gara. Beraz, Zigor Kodetik ateratzen badira, baina justiziaren aurkako jokabide izaten jarraitzen badute, bada, nonbait arautu beharko dira, eta horixe egiten da.
Hemen esan da isunak neurrigabeak zirela, baina 1988ko legekoen berberak dira. Zenbateko berberak. Baina, are gehiago; adibidez, manifestazio baten berri ez ematea arau-hauste larria zen lehen, eta, orain, aldiz, arau-hauste arina izango da. Dena esan behar da, ezta?
Eta egia da jokabide berriak agertzen direla, mota berriak daudelako, jokabide berriak agertzen direlako. 1992an egin zenean, esaterako, escracheak, balconinga eta abar ez ziren existitzen. Ez ziren existitzen! Ez ziren existitzen; beraz, orain arautu behar izan dira. (Murmullos)